text: Vejle Boldklub siger farvel til Kim Brink
  10 juni 2013 kl. 11.24
  Kim Brink forlader Vejle Boldklub efter halvandet år i klubben.
  Fynboen med fortid i bl.a. OB har ellers været både direktør og cheftræner i 2013, men i forbindelse med klubbens nye organisationsstruktur, som kommer efter den kiksede Superliga-oprykning, skal Brink ikke fortsætte i Vejle.
  Det oplyser Vejle Boldklub i en pressemeddelelse, hvori VB-formand Lars Skou takker Kim Brink for hans tid i klubben:
  - Kim Brink har været super at have om bord, men nu starter en ny rejse, hvor vi må prioritere omkostninger i forhold til udgifter. Dette medfører også en anden arbejdsfordeling, hvor mange opgaver skal løftes af færre - men Kims engagement og faglighed i selskabet har været unikt, og vi ønsker ham alt muligt held og lykke fremover, siger han.
  Vejle Boldklub oplyser, at man fremover ønsker at arbejde med et såkaldt sportsråd omkring klubbens førstehold.
  Efter afskeden med Kim Brink må Vejle Boldklub nu på jagt efter en ny cheftræner. Der er endnu ikke meldt noget ud omkring sportschef Mads Bro Hansens fremtid i klubben. Derimod har formand Lars Skou tidligere slået fast, at Henrik Tønder fortsat er adm. direktør i Vejle Boldklub, der nu også har sagt endelig farvel til Kolding i klubnavnet.
  